आदि शंकराचार्य ने ‘अद्वैत’ के सिद्धांत की जैसी व्याख्या की वह अन्यत्र नहीं मिलती। उन्होंने आत्मा की एकरूपता का प्रतिपादन कर एक अनूठी अद्वैत परम्परा का पोषण किया। ‘ब्रह्म सत्यं जगत् मिथ्या’, शंकर के दर्शन का मूल सिद्धांत कहा जा सकता है। शंकर ने जीवन के गूढ़ रहस्यों का वेदान्तिक विवेचन किया। संस्कृत भाषा को लोक सुलभ बनाने में उनका विशेष योगदान था। अपने अत्यल्प जीवन काल में शंकर ने 200 से अधिक स्तोत्रों का सृजन किया। उनकी रचनाएँ दर्शन और साहित्य की अनमोल पूँजी कहीं जाएंगी, जिनमें कविता, वेदान्त, भारतीय दर्शन, विज्ञान, मानववाद एवं आध्यात्मिकता को काव्यात्मक रूप में प्रस्तुत किया गया। इस प्रकार शंकर धर्म और दर्शन क्षेत्र के महानतम व्यक्तित्व कहे जा सकते हैं, जिनमें ज्ञान-योग और कर्मयोग का अद्भुत समन्वय मिलता है।